Кавказым щыпсэухэм я зэфIэкIыр Европэм щагъэлъагъуэ
Европэм и Советым и ЩIыпIэ, щIыналъэ унафэщIхэм я конгрессым и зэIущIэу Франджым щызэхэтар траухуащ Къэрэшей-Шэрджэсыр илъэс 25-рэ зэрырикъум. Республикэм и лIыкIуэхэм я пашэу щытащ абы и Iэтащхьэ Темрезов Ра-шид.
Видеопрезентацэм абы къыщигъэлъэгъуащ щIыналъэм и социально-экономикэ, тхыдэ-щэнхабзэ щытыкIэр, республикэм и щIыпIэ дахэхэу къэралым и щIыналъэ зэмылIэужьыгъуэхэм къикI хьэщIэхэр дэзыхьэххэр. Конгрессым хэтхэм хуабжьу гъэщIэгъуэн ящыхъуащ Щэнхабзэмрэ гъуазджэмкIэ Къэрэшей-Шэрджэс къэрал колледжым щагъэхьэзыра, декоративно-прикладной творчествэм дихьэх IэпщIэлъапщIэхэм я IэдакъэщIэкIхэр, республикэм и творческэ гупхэмрэ артист щхьэхуэхэмрэ ягъэзэщIа къафэхэмрэ уэрэдхэмрэ.
Зэхыхьэм хэтахэм гукъинэж ящыхъуащ лъэпкъ шхыныгъуэхэр. Япэ махуэм гукъыдэж зиIэ псо-ми яIухуащ бгыхэм къыщыкI удзхэм къыщIэвыкIа шей зэмылIэужьыгъуэхэр, Къэрэшей-Шэрджэсым щыпсэу лъэпкъхэм я шхыныгъуэхэр.
Молдавием и лIыкIуэ Поличинский Григорий зэхыхьэм къызэрыщыхигъэщамкIэ, «мыпхуэдэ Iуэхугъуэхэм лъэпкъхэм я зэпыщIэныгъэхэр егъэбыдэ, лъэпкъ хабзэхэр нэхъ хъума мэхъу». «Мы махуэхэм екIуэкIа зэIущIэ зэхэублэкIэхэм хуэдэхэм я фIыгъэкIэ, Европэм Урысейм, адрей къэралхэм ятеухуауэ нэхъыбэ къещIэ. Ар гъуэзэджэщ, дэ нобэ ди нэгу щIэкIащ теплъэгъуэ дахэ», — жиIащ абы. Презентацэм и гугъу пщIымэ, къулыкъущIэм игу нэхъ къинэжащ Къэрэшей-Шэрджэсым и артистхэм я зыкъэгъэлъэгъуэныгъэр, шхыныгъуэхэр, щIыналъэм и турист унэтIыныгъэм теухуа хъыбархэр.
Сербием и лIыкIуэ Давидович Урсэ зыкъиумысыжащ нэхъапэм Къэрэшей-Шэрджэсым теухуауэ зыри зэрызэхимыхар. Ауэ презентацэ нэужьым абы и нэгу къыщIэуващ бгылъэ щIыпIэ дахэхэр зиIэ, цIыху гуапэхэр щыпсэу, шхыныгъуэ IэфIрэ хабзэфIхэм-рэ щызекIуэ республикэр. «Си урысей ныбжьэгъухэм я гъусэу дэ дытепсэлъыхьащ Къэрэшей-Шэрджэсым лъэпкъ зэмылIэужьыгъуэ куэд, зы гуп зэкъуэт хуэдэу, зэрыщыпсэум. Си дежкIи Сербием къикIа гупым и дежкIи ди гуапэщ фи IуэрыIуатэм, фи IэдакъэщIэкIхэм нэхъ гъунэгъуу зыщыдгъэгъуэзэну», — къыхигъэщащ Давидо-вич Урсэ.
Форумым щыIа, Тэтэрстаным и Парламентым и унафэщI Мухаметшин Фарид Къэрэшей-Шэрджэсым и презентацэр Страсбург зэрыщигъэлъэгъуам, илэжьэгъухэми хуэдэу, арэзы техъуащ: «ЗэIущIэм хэта къэрал 47-р зэбгрокIыж Урысейм мыпхуэдэ щIыпIэ дахэ зэрыщыIэр къащIауэ. Дэ ди нэгу щIэкIащ щIыналъэ гъэщIэгъуэным ехьэлIа презентацэ гукъинэжыр. Экологие, бгыхэм, туризмэм теухуауэ абы хуэбгъадэ хъун щыIэу дыщыгъуазэкъым».
Къэрэшей-Шэрджэсым и махуэхэу Страсбург щекIуэкIахэм хэта Конгрессым и лэжьакIуэхэр зэакъылэгъущ презентацэм и фIыгъэкIэ КъШР-м теухуауэ куэд къызэращIамкIэ.
Дмитриевэ Ольгэ.
«Московский комсомолец»
